Gesin treur ná seun in pa se arms sterf | Maroela Media
Gesin treur ná seun in pa se arms sterf
Shaun Jamneck [Foto: Shaun Jamneck, Facebook]
'n Gesin van Bloemfontein se harte is stukkend nadat hul 23-jarige seun na afloop van 'n motorongeluk in sy pa se arms in die hospitaal dood is.
Shaun Jamneck (23) was Maandagoggend in 'n ongeluk in Generaal De Wet, 'n woonbuurt Bloemfontein, toe 'n ander motoris glo oor 'n rooi verkeerslig gery het. Shaun was 'n regstudent.
Volgens kol. Thabo Covane, polisiewoordvoerder, het die ongeluk omstreeks 07:50 op die hoek van Currielaan en die Sannaspospad plaasgevind.
Covane sê volgens ooggetuies het 'n motoris in 'n silwer Chevrolet Aveo oor 'n rooi verkeerslig gejaag en Jamneck se groen Renault Clio getref. Jamneck was op pad werk toe.
Hy is ná die ongeluk na die Life Rosepark-hospitaal gehaas waar hy aan sy beserings beswyk het.
"Die bestuurder van die ander motor is per ambulans na die Pelonomi-hospitaal se trauma-eenheid geneem."
Volgens Covane is 'n saak van strafbare manslag by die Parkweg-polisiestasie aanhangig gemaak.
Trane en seer
Shaun se pa, Hendrik Jamneck, skryf in 'n boodskap op Facebook hoe Shaun in sy arms dood is.
"As 'n pa se trane opdroog en sy gemoed is gebreek en sy hart is in flarde; sy hart is stukkend. Dan begin die gemoed bloei, jou hart verbrokkel, want jou seun is in jou arms dood," skryf Hendrik.
Hendrik sê hy worstel met die vraag oor of hy meer in Shaun se laaste oomblik kon doen.
"Hy is weg, hy is by Pappa God. Hy is veilig, maar voor jy jou weer kan kry, kniel jy langs sy hospitaalbed en huil en vra: Hoekom my kind? Hoe stap 'n pa weg met die wete jy gaan hom nooit weer sien nie."
Shaun se ma, Nolene Venter Jamneck, sê sy het onverpoos gebid dat God haar geliefde seun moet red.
"Ek het jou bene vasgehou en gebid dat Liewe Jesus weer jou hartjie moet laat klop. Maar jy het te seer gekry. Gevoel ek kan jou nie los in die hospitaal nie," skryf Nolene op haar Facebookblad.
Nolene skryf sy is steeds in ongeloof oor die ongeluk.
"Ek kan dit nie glo nie. Voel of jy enige oomblik om die draai gaan kom. Jy het geweet hoe lief ek jou het, en daarvoor is ek dankbaar. Ek weet jy is veilig in die hemel, maar ek kry bitter swaar."
Vriende en familie het op Facebook hul hartseer oor Shaun se dood gedeel.
"Jy was so ongelooflik merkwaardige mens, so opreg. Jou tyd op aarde was hopeloos te kort. Daar was nog soveel goed wat jy saam met ons moes doen en ervaar… Ek belowe dat ons kinders sal weet hoe merkwaardige mens hul oom was en dat jy elke dag sal af kyk op hulle," skryf Jolandi Jamneck, Shaun se skoonsuster.
"Shaun, jy los 'n groot leemte in ons almal se harte. Jy was so 'n goeie mens. Jy was altyd bereid om jou oor vir my te leen wanneer ek hom nodig gehad het. Jy het altyd reg gestaan met raad, al wou ek dit soms nie hoor nie," skryf Marinette Marais
Oupa verkrag tiener herhaaldelik
Bitter jammer .
Bitter hartseer en simpatie met die ouers en familie. Hoop daai ander drywer word aangekla en geregtigheid sal seëvier.
Net nog 'n dinamiese, kundige jong man uit ons gemeenskap gevat. Daar is duisende onbevoegde korrupte kaders wat weggevat kon word. HOEKOM ??? My innige simpatie met die familie.